রবিবারই শেষ ইডেন টেস্ট! এই মুহূর্তে ম্যাচে কতটা এগিয়ে ভারত? দেখুন

ওয়েব ডেস্ক: ইডেন টেস্টের (Eden Test) দ্বিতীয় দিনের শেষে মোটামুটি চালকের আসন দখল করে নিয়েছে টিম ইন্ডিয়া (Team India)। ৬ বছর ধরে যে পিচে টেস্ট খেলা হয়নি, সেই পিচেই দাপট দেখিয়েছে ভারতের বোলাররা। প্রথম ইনিংসে (India Vs South Africa) দক্ষিণ আফ্রিকার ব্যাটিং লাইনআপকে ধরাশায়ী করেছে ভারতের পেসাররা, দ্বিতীয় ইনিংসে সেই কাজ করল স্পিনাররা। ইডেনের পিচে বুমরা, সিরাজ থেকে জাদেজা, কুলদীপ- সকলেই বেশ সফল। তবে দক্ষিণ আফ্রিকার বোলারদের সামনে রান করতে বেগ পেতে হয়েছে ভারতের ব্যাটারদেরও। প্রথম ইনিংসে ব্যাটিং বিপর্যয়ের মুখে পড়ে মাত্র ৩০ রানের লিড দিয়েছিল টিম ইন্ডিয়া।

রবিবার টেস্টের তৃতীয় দিন। এই মুহূর্তে ম্যাচের যা অবস্থা, তাতে ভারত অনেকটাই এগিয়ে রয়েছে। দক্ষিণ আফ্রিকার স্কোর ৯৩, কিন্তু হাতে উইকেট মাত্র ৩। প্রোটিয়া অধিনায়ক টেম্বা বাভুমা ক্রিজে অপরাজিত থাকলেও তৃতীয় দিন দলের হাতে বেশি সময় থাকবে না। কুয়াশামাখা ইডেনের সকালের পর্বে ৩ উইকেট নিতে খুব বেশি বেগ পেতে হবে না বুমরা, সিরাজ, জাদেজাদের। ৬৩ রানের লিড থেকে খেলা শুরু করবে দক্ষিণ আফ্রিকা। তাই এদিন আর সাবধানে নয়, দ্রুত রান করতে চাইবে প্রোটিয়া দল। এই লিড ১০০ না পেরোলে ম্যাচে লড়ার সুযোগ সেভাবে হয়তো পাবে না দক্ষিণ আফ্রিকার বোলাররা।

আরও পড়ুন: হাতে ৬৪.৩ কোটি! মিনি-নিলামে কাদের জন্য দর হাঁকাবে KKR?

এদিকে ভারতের কথা বললে, তৃতীয় দিনের খেলা শুরুর আগে বাড়তি আত্মবিশ্বাস নিয়ে নামবে দল। শুভমনকে নিয়ে সংশয় (Shubman Gill Injury) বাড়লেও ম্যাচে ভারত বেশ ভালো জায়গাতেই রয়েছে। অধিনায়ক মাঠে নামবেন কি না, তিনি ব্যাটিং করবেন কি না- এইসব নিয়ে চিন্তা থাকলেও সহজে ৩ উইকেট নিয়ে ছোট টার্গেট তাড়া করে তৃতীয় দিনেই খেলা শেষ করতে চাইবে ভারত। তবে ইডেনের পিচ রবিবার কেমন চরিত্র বদলাবে, তার উপরেই নির্ভর করবে ম্যাচের ফলাফল।

এদিকে ছুটির দিনে ইডেনের গ্যালারি ভর্তি হওয়ারই কথা। কারণ ৬ বছর পর টেস্ট হচ্ছে ইডেনে। দেশের অন্যান্য স্টেডিয়ামের থেকে খানিক ব্রাত্য হলেও শহর কলকাতায় ক্রিকেটের যে উন্মাদনা রয়েছে, তা গত দু’দিনেই দেখিয়েছে ইডেনের দর্শকপূর্ণ গ্যালারি। এছাড়া রবিবারই ম্যাচ শেষ যেতে পারে। তাই এদিন ভিড় উপচে পড়বে ক্রিকেটের নন্দনকাননে।