টানটান লড়াই! গিলকে ছাড়া ইডেন টেস্টে জিততে পারবে ভারত?

ওয়েব ডেস্ক: জমে উঠেছে ইডেনের (Eden Test) লড়াই। রবিবারই হয়তো সামনে আসবে ফলাফল। তবে ম্যাচের (India Vs South Africa) মোড় কোনদিকে ঘুরবে, তা নির্ভর করছে পিচের মেজাজের উপর। প্রথম ২ দিনে ২৬ উইকেটের পতন হয়েছে। তৃতীয় দিনের শুরুতে বোলারদের জন্য আরও সহায়ক হয়েছে ইডেনের বাইশ গজ। রবিবার ম্যাচের প্রথম সেশনে ৫ উইকেট পড়েছে, যার মধ্যে দক্ষিণ আফ্রিকা ৩ উইকেট হারিয়ে অলআউট হয়েছে ১৫৩ রানে, ভারত হারিয়েছে ২ উইকেট। আর এখানেই ম্যাচে ফিরেছে প্রোটিয়ারা।

এদিন ৯৩-৭ থেকে খেলা শুরু করে দক্ষিণ আফ্রিকা। দ্রুত রান করার চেষ্টা করেন অধিনায়ক টেম্বা বাভুমা। তাঁর অপরাজিত ৫৫ রানের ইনিংসের উপর ভর করেই ১০০-র বেশি রানের টার্গেট দিতে পেরেছে দক্ষিণ আফ্রিকা। অন্যদিকে কর্বিন বস্কও ২৫ রানের গুরুত্বপূর্ণ ইনিংস খেলেন। তবে বুমরার দুর্দান্ত এক ডেলিভারির সামনে দাঁড়াতে পারেননি তিনি। তারপর সিরাজের এক ওভারে ২ উইকেট পড়তেই শেষ হয়ে যায় প্রোটিয়াদের দ্বিতীয় ইনিংস।

আরও পড়ুন: এই ৩ গুরুত্বপূর্ণ কারণেই আন্দ্রে রাসেলকে বিদায় করল KKR!

১৩৪ রান তাড়া করতে নেমে শুরুতেই জোড়া ধাক্কা খায় ভারত। মার্কো জেনসনের বলে ভুল শট খেলতে গিয়ে ক্যাচ আউট হন যশস্বী জয়সওয়াল। ফের একবার ইডেনে ব্যর্থ ভারতের এই ওপেনার। কে এল রাহুলও একইভাবে জেনসনের বলে উইকেট দিয়ে আসেন। প্রথম সেশনের শেষে ২ উইকেট হারিয়ে ভারতের স্কোর হয় মাত্র ১০। লক্ষ্য এখনও ১২৪ রান দূর।

ভারতের কাছে বড় সমস্যা হল, এই ম্যাচে ১০ ব্যাটারকে নিয়ে খেলতে হবে। চোটের কারণে ইতিমধ্যে এই ম্যাচে না খেলার সিদ্ধান্ত নিয়েছেন শুভমন গিল (Shubman Gill Injury)। তাই একজন ব্যাটার কম। তার উপর ইডেনের এই বহুরূপী পিচ। সব মিলিয়ে টার্গেট ছোট হলেও, ইডেন জয় ভারতের কাছে যে সহজ কাজ হবে না, তা বোঝা গিয়েছে রবিবারের সকালেই।